Przedstawiynie z Galeryje Katowskij nagrodzōne
Przedstawiynie Tyjatru Ślōnskigo „Spójrz na mnie” („Wejzdrzij na mie”) w reżyseryji Adama Ziajskigo, narychtowane ekstra dlŏ Scyny w Galeryji Katowskij i ino tam grane, dostało Nadgrodã Głōwnõ Jury jak tyż Grand Prix, to znaczy Wielkõ Nadgrodã Publiczności 53. Przeglōndu Tyjatrōw Małych Form Kontrapunkt 2018. Docyniōne ôstało podjyńcie ważnego społecznie tymatu we wyjōntkowyj artystycznie formie jak tyż ôsiōngniyńcie rōwnowŏgi pōmiyndzy wizyjōm reżysyra a podmiotowościōm zespołu aktorskigo.
W przedstawiyniu „Spójrz na mnie”, granym na Scynie w Galeryji Katowskij, wystympuje troje aktorōw i piyńcioro niywidōmych, postrzōd nich trzi ôsoby niywidōme ôd narodzyniŏ. Tyn ôryginalny „tyjatralny reportaż” je podarzōnym połōnczyniym istego życiŏ i wykreowanyj sztuki. Udzioł ôsōb niywidōmych, co sōm bohatyrami przedstawiyniŏ, poruszane tymaty, ôzprŏwki ô dziynnych niyprzileżytościach, uczuciach jak tyż relacyjach sprawiajōm, iże cołke przedstawiynie je przejmujōnce i na dugo ôstŏwŏ we pamiyńci. To prawie te elymynta ôstały docyniōne ôd jury i nagrodzōne na Festiwalu.
– Robiynie tyjatru w przestrzyństwie cyntrum handlowego było ryzykowne, ale zdŏwŏ mi sie, iże kōnszt mŏ srogszõ siyłã, jeźli działŏ na ôpach. Wiedziołch, iże po piyrwyjszych tytułach, kere pokŏzalimy w Galeryji Katowskij (ôd praprymiery tekstu Weroniki Murek „Sztuka miynsa”, bez mody kolektyw z reportażym wojynnym „Kamynie” po punkowy kabaret Przemka Wojcieszka „Korfanty. Hotel Brześć i inksze śpiywki”) Adam Ziajski znojdzie tam plac i dlŏ siebie i dlŏ niywidōmych aktorōw, kerych zaprosiōł do spōłprace. I nastoło dzieło pt. „Wejzdrzij na mie”, kere wymkło sie spod tyjatralnyj kōntrole – mōmy przedstawiynie, co zruszŏ nojtwardszych, tytuł, co ôn je ôbywatelskim manifestym; przedstawiynie, kere je zaprŏszane na festiwale i zyskało już swoje druge ôgōlnopolske żywobycie. I prawie dlŏ chwil, w kerych ci, co zdŏ sie, że ich niy widać, stŏwajōm we świetle z ôwacyjōm po stojōncku, robiymy tyjater na Scynie w Galeryji – gŏdŏ Robert Talarczyk, Dyrechtōr Tyjatru Ślōnskigo miana Stanisława Wyspiańskigo w Katowicach.
Przedstawiynie „Spójrz na mnie” nastoło na potrzeby Scyny we Galeryji, spōlnyj inicjatywy Tyjatru Ślōnskigo i Galeryje Katowskij, co je swojistym eksperymyntym ôbywatelsko – artystycznym, w kerym po piyrszy rŏz w Polsce tyjater publiczny na stałe zagościōł w przestrzyństwie kōmercyjnym.
– Moc cieszymy sie, iże moglimy spōłtworzić fantastyczne wydarzynie, docyniōne ôd jury i ôglōndŏczy jednego z nojstarszych i nojsrogszych polskich festiwalōw tyjatralnych prezyntujōncych to, co ważne i wertowne. Starōmy sie, żeby Galeryjŏ Katowskŏ była integralnōm tajlōm miasta we wszyjskich aspektach życiŏ jego miyszkańcōw. Dziynki wspōłuczestnictwu w tak ważnych projektach, jak „Wejzdrzij na mie”, ukazujymy naszã ôtwartość i wrażliwość na potrzeby roztōmajtych grup ôbywatelskich, co moc wykrŏczŏ poza zaspokŏjanie kōmercyjnych potrzeb. Tym samym potwiyrdzōmy tyż gotowość do dalszego ryalizowaniŏ ôpowŏżnych i niyôbyczajnych w skali krŏju tymatōw ôbywatelskich – gŏdŏ Aleksander Poltier, Marketing Manager Galeryje Katowskij.
Przedstawiynie „Spójrz na mnie” bydzie szło ôbejzdrzeć na Scynie w Galeryji
(Galeryjŏ Katowskŏ, ul. 3 Mŏja 30) 20, 21 i 22 czyrwnia.
szl_Latn szl_Latn szl_Latn szl_Latn szl_Latn szl_Latn szl_Latn szl_Latn